 እንሰትን ለአማራ ክልል ለማስተዋወቅ ያቀደው ድርጅት ተዘጋ 
 “የፕሮጀክት ሃሳቤ ተሠርቆ ለሌላ ድርጅት ተሰጥቷል” (የድርጅቱ መሥራች)  “ለ3 አመታት ምንም የሠራው ስራ ስለሌለ እንዲዘጋ ተወስኗል” (ኤጀንሲው)     የእንሠት ተክልን በአማራ ክልልና በሰሜኑ የሀገራችን ክፍል ለማስፋፋት በማቀድ ወደ ስራ ገብቶ እንደነበር የገለፀው “አስታራ የእንሰት ልማት ድርጅት”፤ የፕሮጀክት ሃሳቤ ተሠርቆ የሥራ ፈቃድ ተከልክያለሁ ሲል አማረረ፡፡ የበጐ አድራጐት ድርጅቶችና ማህበራት ኤጀንሲ በበኩሉ፤ ድርጅቱ እንዲዘጋ የተወሰነው ህጋዊ መስፈርቶችን አሟልቶ ባለመገኘቱ ነው ብሏል፡፡ በአብዛኛው በደቡብ የሀገሪቱ አካባቢ የሚታወቀውንና ለምግብነት የሚያገለግለውን የእንሰት ተክል ወደ ሰሜኑ የሃገሪቱ ክልል ለማስተዋወቅ በሚል ድርጅቱ መመስረቱን የሚገልፁት የድርጅቱ መስራችና ዳይሬክተር ወ/ሮ ሙሉ ጌታቸው፤ በወቅቱ ሃሳቡ በግብርና ሚኒስቴር ከፍተኛ አመራሮች ተቀባይነት አግኝቶ፣ በጐጃም አካባቢ 2.5 ሄክታር መሬት ለማስተማሪያነት በነፃ እንደተሰጣቸውና መንግስት በሚያደርግላቸው የሎጀስቲክ ድጋፍም ወደ ተግባራዊ እንቅስቃሴ መግባታቸውን ያስረዳሉ፡፡ ከ13 አመት በላይ እንሰት ባህላዊ ምግብ በሆነባቸው የደቡብ ኢትዮጵያ አካባቢዎች፤ ተዘዋውረው ከፍተኛ ጥናት በማድረግ፣ ተክሉን በሁሉም የሀገሪቱ አካባቢዎች በማስፋፋት አርሶ አደሮችን ተጠቃሚ ለማድረግ አስበው ፕሮጀክቱን መንደፋቸውን የተናገሩት ቅሬታ አቅራቢዋ፤ በተለይ በአማራና በትግራይ ክልል ያሉ አርሶ አደሮች እንሰትን በማምረት ለራሳቸው መመገብ ባይሹ እንኳ ለተመጋቢዎች በመሸጥ ከፍተኛ ገቢ እንዲያገኙ፣ በዚያውም የእንሰት ምግብነትን እንዲለማመዱና የማህበረሰቡ የአመጋገብ ባህል እንዲቀየር ለመስራት በማሰብ “አስታራ የእንሰት ልማት ድርጅትን” ማቋቋማቸውን ጠቁመዋል፡፡ የአማራ ክልል ግብርና ቢሮም ሆነ የፌደራል ግብርና ሚኒስቴር የድርጅቱን ሃሳብ መደገፋቸውንና አስፈላጊውን ትብብር ሲያደርጉላቸው እንደነበር የሚናገሩት ወ/ሮ ሙሉ፤ ድርጅቱ በየሥራ እንቅስቃሴ ውስጥ እያለ ምንም የስራ ሪፖርት አላቀረበም በሚል ከየበጐ አድራጐት ድርጅቶች ማህበራት አጀንሲ የፍቃድ እድሳት ተከልክሎ ያለ አግባብ እንደተዘጋባቸው በምሬት ገልፀዋል፡፡ ድርጅታቸው በየጊዜው የስራ ክንውን ሪፖርት ለኤጀንሲው ያቀርብ እንደነበር የጠቀሱት ቅሬታ አቅራቢዋ፤ ያስገባነው ሪፖርት ከፋይላችን እንዲወጣ እየተደረገ እንዳላስገባን ተደርጎ በአሻጥር ድርጅቱ ተዘግቶብናል ብለዋል፡፡  ድርጅቱ መዘጋቱ ሳያንስ የእንሰት ልማት ፕሮጀክት ሃሳቦቻችን ተሰርቀውብናል የሚሉት ወ/ሮ ሙሉ፤ የድርጅታቸው ዝርዝር የስራ እቅድም ለሌላ በተመሳሳይ ስራ ላይ ለመሰማራት ላቀደ ድርጅት እንደተሰጠባቸው ይናገራሉ፡፡ በዚህም ምክንያት ጊዜያቸውን፣ ጉልበታቸውንና ገንዘባቸውን ያፈሰሱበት ፕሮጀክት በከንቱ መባከኑን ጠቅሰው አቤቱታቸውን የሚሰማቸው አካል ማጣታቸውን ገልፀዋል፡፡ የበጎ አድራጎት ድርጅቶችና ማህበራት ኤጀንሲ በበኩሉ፤ ድርጅቱ ለ3 ዓመታት ያህል ምንም አይነት የሥራ ክንውን ሪፖርት ባለማቅረቡ እንዲዘጋ መወሰኑን ጠቁሞ የፕሮጀክት ሃሳቡ ተሰርቆ ለሌላ ድርጅት ተሰጥቷል ስለሚባለው ጉዳይ ግን ኤጀንሲው የሚያውቀው ነገር እንደሌለ ጠቁሟል፡፡በኤጀንሲው የኮሚኒኬሽን ጉዳዮች ዳይሬክቶሬት ም/ዳይሬክተር አቶ አሰፋ ተስፋዬ ለአዲስ አድማስ እንደገለፁት፤ በኤጀንሲው መመሪያ መሰረት፤ አንድ ድርጅት ከተመሰረተ አንድ ዓመት ባልሞላ ጊዜ ውስጥ ወደ ስራ መግባት የሚጠበቅበት ቢሆንም “አስታራ የእንሰት ልማት ድርጅት” ግን በይፋ ከተቋቋመ ጀምሮ ለ3 ዓመታት ምንም እንቅስቃሴ ያልነበረው ከመሆኑም በላይ በየዓመቱ የስራ ክንውንና ኦዲት ሪፖርት አላቀረበም፡፡ ድርጅቱ በተጨባጭ የሰራው ስራ ባለመኖሩና ለህብረተሰቡም ለሀገሪቱም ያበረከተው ነገር ስለሌለ ኤጀንሲው ፍቃዱን አላድስም ሲል የድርጅቱ መስራች ለኤጀንሲው ዋና ዳይሬክተር አቤቱታ ማቅረባቸውን የጠቆሙት አቶ አሰፋ፤ ዳይሬክተሩም ቦርዱም ጉዳዩን ከመረመሩ በኋላ እንዲዘጋ መወሰኑን ገልፀዋል፡፡ “ሃሳቡ ተሰርቆ ለሌላ ድርጅት ተሰጠ” ስለሚለው አቤቱታ ግን ኤጀንሲው የሚያውቀው ጉዳይ እንደሌለ አስታውቋል፡፡ 